Diari Oficial de la Generalitat Valenciana


Sumari del DOGV 5496, del 23-04-2007 (2007/4847)

ORDRE de 2 d'abril de 2007, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació d'un Pla Integral d'Ocupació per a la recerca activa d'ocupació als desocupats inscrits en els centres SERVEF d'Ocupació perceptors d'ajudes a la desocupació (MOTIVA'T).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5496

Data del DOGV
:   23-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4847


Data del document
:   02-04-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * societat sense fins de lucre
    * administració local
    * ajuda pública
    * creació d'ocupació
    * ajuda a l'ocupació
    * inserció professional
    * sindicat
    * organització patronal
    * aturat
    * cambra de comerç i indústria
    * suport econòmic

Cada vegada amb major determinació les polítiques d'ocupació s'orienten cap al foment actiu de la capacitat d'inserció de les persones desocupades (en particular d'aquells col·lectius que afronten més dificultats com, per exemple, les persones majors de quaranta-cinc anys, els aturats de llarga duració, els emigrants retornats, etc.), en detriment d'una concepció d'estricte auxili econòmic davant de situacions de desocupació.   
Entre els instruments que han demostrat major eficàcia per a contribuir a aquest propòsit destaca l'impuls de plans integrals d'ocupació, les entitats promotores dels quals (administracions locals, organitzacions empresarials i sindicals, entitats sense ànim de lucre, etc.) assumeixen el compromís, després d'una fase prèvia d'orientació i formació per a l'ocupació, d'inserir en el mercat laboral un significatiu percentatge dels desocupats participants. En aquest sentit, els satisfactoris resultats del programa d'ocupació MOTIVA'T en els exercicis passats sustenten aquest plantejament i justifiquen àmpliament la reedició en el present any.   
Impregnada per aquesta convicció i amb el clar objectiu de millorar l'ocupabilitat i, en definitiva, aconseguir la inserció laboral d'aquells desocupats inscrits en els centres SERVEF d'Ocupació que, amb caràcter preferent, siguen perceptors de la Renda Activa d'Inserció o altres prestacions i subsidis per desocupació, l'ordre disposa el desenvolupament d'itineraris d'inserció comprensius d'accions de diferent naturalesa que doten els desocupats participants de les ferramentes i habilitats necessàries per a aquest fi. Una vegada culminada la inserció laboral, aquest itinerari es completa amb l'acompanyament en l'empresa durant un període, almenys, de dos mesos, en els quals es desenvolupen les actuacions necessàries per a determinar l'adequació de cada inserció, tant des de la perspectiva del treballador com de l'ocupador.   
Aquest programa d'ajudes ha sigut redactat en concordança amb el que estableix l'Ordre TAS/2643/2003, de 18 de setembre, per la qual es regulen les bases per a la concessió de subvencions per a la posada en pràctica de programes experimentals en matèria d'ocupació, modificada per l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, de 17 de novembre, General de Subvencions les normes reguladores de subvencions que concedisca el Servici Públic d'Ocupació Estatal en els àmbits d'ocupació i de formació professional ocupacional.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació  
ORDENE  
Article 1. Objecte i àmbit d'aplicació.  
1. L'objecte de la present ordre és establir un programa d'ajudes econòmiques destinades a afavorir la generació de l'ocupació a la Comunitat Valenciana, a través d'un pla integral d'ocupació que combine accions de diferent naturalesa com ara: informació, orientació i assessorament; formació; pràctica laboral i mobilitat geogràfica, amb la finalitat d'aconseguir la inserció laboral dels desocupats.  
2. Les accions a què es refereix aquesta ordre estaran orientades, amb caràcter general, a la millora de l'ocupabilitat i la integració de desocupats inscrits en els centres SERVEF d'Ocupació de la Comunitat Valenciana que, prioritàriament, siguen perceptors de la Renda Activa d'Inserció o altres prestacions i subsidis per desocupació, a través del corresponent pla integral d'ocupació, sempre que les accions d'inserció es porten a efecte a la Comunitat Valenciana.  
3. Els requisits de desocupació i estar acollit a la Renda Activa d'Inserció o altres prestacions o subsidis hauran de complir-se en el moment de la incorporació al programa d'inserció gestionada per l'entitat beneficiària de les ajudes; a aquest efecte es considerarà la data de la firma de l'acord d'adhesió al pla.  
Article 2. Entitats beneficiàries  
1. Podran ser beneficiàries de les subvencions per al desenvolupament del programa d'ocupació regulat en aquesta ordre:  
a) Les administracions locals, així com les entitats dependents d'una administració local o vinculades a aquesta, ubicades en l'àmbit territorial de la Comunitat Valenciana.  
b) Cambres de Comerç, Indústria i Navegació de la Comunitat Valenciana, organitzacions empresarials i sindicals més representatives situades en l'àmbit territorial de la Comunitat Valenciana.  
c) Les entitats sense ànim de lucre que acrediten experiència en la realització de processos d'inserció laboral de desocupats.  
2. No podran obtenir la condició de beneficiari o entitat col·laboradora de les subvencions establides en aquesta ordre les persones o entitats en les quals concórrega alguna de les circumstàncies establides en els apartats 2 i 3 de l'article 13 de la Llei 38/2003, de 17 de novembre, General de Subvencions, que s'apreciaran de conformitat amb els apartats 4, 5 i 6 del mateix article.  
Article 3. Quantia de les Subvencions  
1. La quantia màxima de les ajudes destinades a l'entitat beneficiària la determinarà el SERVEF en la resolució d'atorgament en funció del nombre de desocupats que calga atendre en l'itinerari d'inserció, així com en funció de les insercions que hauran d'aconseguir-se d'acord amb el projecte presentat per l'entitat. L'objectiu d'inserció laboral haurà de ser, almenys, del 30 per cent dels demandants d'ocupació atesos durant el desenvolupament d'aquest, quan la totalitat de participants en el pla siguen desocupats acollits al programa de la Renda Activa d'Inserció, en la resta de supòsits l'objectiu d'inserció serà del 35 per cent.  
2. A efectes del compliment dels objectius d'inserció laboral del pla es considerarà que la inserció s'ha aconseguit quan, durant la vigència del programa, el desocupat siga contractat com a treballador per compte d'altri per una duració no inferior a sis mesos, admetent-se l'acumulació de dos contractes de tres mesos per a un mateix treballador.  
3. El criteri per al càlcul de l'ajuda s'establirà en funció del nombre de persones a atendre i objectius previstos d'inserció. La quantitat màxima a percebre serà de 1.100 euros per itinerari d'inserció i 5.400 euros per itinerari i efectiva inserció en el mercat de treball. En cap cas, tenint en compte les atencions i insercions, podrà percebre's una quantitat superior a 2.400 euros de mitjana per desocupat objecte del programa.  
Les quanties de les ajudes per inserció establides en el paràgraf precedent corresponen a contractacions efectuades a jornada completa. En el supòsit d'insercions a jornada parcial, que en tot cas hauran de respectar una jornada mínima de vint hores setmanals, la quantia de l'ajuda es reduirà de forma proporcional.  
4. L'import total de la subvenció es veurà reduït si no s'aconsegueixen els objectius previstos; aquesta reducció es fixarà d'acord amb la previsió establida en l'article 11.4 de la present ordre.   
5. En cap cas, l'import de la subvenció que s'atorgue a l'empara d'aquesta ordre podrà ser d'una quantia tal que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de l'activitat a desenvolupar per l'entitat sol·licitant.  
Article 4. Desenvolupament de les accions  
1. El pla integral d'ocupació s'articularà a partir de la resolució d'atorgament, i el termini d'execució serà, com a màxim, de dotze mesos, a comptar des que es produïsca la notificació de la resolució.  
2. Amb caràcter general l'itinerari d'inserció haurà de tenir una duració mínima de tres mesos. Aquest itinerari es completarà amb l'acompanyament en l'empresa una vegada culminada la inserció laboral, durant un període, almenys, de dos mesos des de la data del contracte, en el qual, almenys amb caràcter setmanal, es realitzaran les actuacions necessàries per a valorar l'adequació de la inserció, tant des del punt de vista del treballador com de l'ocupador.   
Les duracions mínimes de l'itinerari d'inserció i del període d'acompanyament establides en el paràgraf anterior no seran exigibles en aquells supòsits en què la resolució de concessió establisca un termini diferent en consideració a l'activitat laboral en què es pretenga incorporar el desocupat en qüestió.  
3. El SERVEF seleccionarà els demandants d'ocupació disponibles per a ser incorporats al programa entre els col·lectius previstos en l'article primer de la present ordre. L'entitat beneficiària podrà participar en el procés de selecció en els termes que s'acorden.  
4. Les entitats que desenvolupen l'itinerari d'inserció hauran d'acreditar la incorporació de la totalitat dels participants al pla en el termini de 90 dies a comptar des de l'endemà de la notificació de la resolució de concessió de l'ajuda a través del corresponent certificat d'inici segons model normalitzat. Les llistes de participants en el Pla es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes i s'actualitzaran trimestralment.   
En el cas que aquests desocupats causaren baixa en el programa, l'entitat que desenvolupa l'itinerari haurà de comunicar la causa de la baixa del participant, la vacant serà reposada pel centre SERVEF corresponent i haurà de comunicar-se la substitució en el termini d'un mes des de la data en què es produïsca. En qualsevol cas no podran realitzar-se durant la vigència del pla més d'un cinquanta per cent de substitucions dels participants.  
Article 5. Presentació de sol·licituds, documentació i termini  
1. Les sol·licituds per a l'obtenció de les ajudes regulades en la present ordre hauran de dirigir-se al servici territorial de Foment corresponent en imprés normalitzat, juntament amb la documentació requerida, en la direcció territorial d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a aquest efecte, d'acord amb l'article 38.9 de l'esmentada llei.  
2. Juntament amb les sol·licituds s'acompanyarà la documentació següent:  
a) Memòria explicativa del projecte en dos exemplars, la presentació de la qual es considera requisit imprescindible per a valorar la sol·licitud. Aquesta memòria farà referència als aspectes següents en l'ordre que s'indica:  
· Denominació del projecte.  
· Descripció d'aquest, que incloga una enumeració detallada de cada una de les accions que el componen.  
· Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.  
· Dates previstes d'inici i de finalització de les accions.  
· Lloc on es desenvoluparan les accions, especificant l'adreça completa.  
· Nombre de desocupats participants en el projecte.   
· Valoració econòmica del cost total del projecte, amb detall dels conceptes de despeses subvencionables i l'estimació d'aquest per persona atesa i inserida, d'acord amb el que preveu aquesta ordre, així com el cofinançament de l'entitat col·laboradora.  
· Activitats, sectors i àmbit territorial en què es pretén actuar.  
· Relació de mitjans materials i recursos humans de què disposa o de què es dotarà el sol·licitant, en la qual s'especifiquen les condicions d'aquells i l'historial i les capacitats d'aquests, amb indicació dels que s'afectaran per a dur a terme les accions proposades.  
· Objectius d'inserció laboral previstos que hauran de ser, almenys, els indicats en l'article 3.1 d'aquesta ordre.  
b) Còpia compulsada de l'escriptura pública de constitució i dels estatuts on conste que les entitats sol·licitants disposen de personalitat jurídica i no tenen fins lucratius. S'exceptua les administracions o entitats públiques de la presentació d'aquests documents. A l'efecte d'aquesta norma, s'entén per administracions públiques i entitats de dret públic, les administracions i entitats a què es refereix l'article 2 de la Llei 30/1992, de 26 de novembre.  
c) Original o còpia compulsada de la documentació acreditativa de la capacitat del representant legal de l'entitat sol·licitant, per a actuar en nom i representació d'aquesta.  
d) Còpia compulsada de la targeta d'identificació fiscal de l'entitat sol·licitant.  
e) Autorització expressa al SERVEF per a demanar respectivament davant de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data de l'atorgament de l'ajuda.  
f) A més del que preveu l'apartat anterior, s'aportarà una declaració responsable de no estar sotmesos a les altres prohibicions per a obtenir la condició de beneficiari o entitat col·laboradora, assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
g) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Ordre de 15 de febrer de 2005, de la Conselleria d'Economia, Hisenda i Ocupació, (DOGV núm. 4.959, de 4 de març de 2005), s'aportarà un certificat de l'entitat bancària en el qual s'acredite la titularitat del compte bancari corresponent.  
3. Quan la sol·licitud no reunisca els requisits establits en la present ordre o no s'acompanye amb la documentació que, d'acord amb aquesta, resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o aporte els documents preceptius, amb indicació que, si no ho fera així, es considerarà que desisteix de la petició, amb una resolució prèvia que haurà de ser dictada en els termes que preveu l'article 42 de l'esmentada llei.  
4. El SERVEF podrà demanar de l'entitat sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.   
5. Les sol·licituds de subvenció regulades en aquesta ordre hauran de presentar-se en el termini de trenta dies hàbils a comptar des de l'endemà de la publicació de la present ordre.  
Article 6. Resolució i recursos  
1. La concessió d'aquestes subvencions s'efectuarà en règim de concurrència competitiva, entenent per això la que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les sol·licituds entre si, d'acord amb els criteris establits en la present convocatòria, estimant les ajudes en què s'haja atorgat major valoració, fins que s'extingisca el crèdit pressupostari.   
2. La competència per a concedir i resoldre sobre les sol·licituds presentades correspon a la directora general del SERVEF.   
3. El termini màxim per a la resolució del procediment de concessió de les subvencions establides en aquesta ordre serà de sis mesos comptats a partir de la publicació d'aquesta convocatòria.   
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, modificada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.  
5. La resolució de concessió de les ajudes fixarà expressament la seua quantia econòmica, així com el nombre de desocupats participants per a atendre en l'itinerari d'inserció, que no serà inferior a 100, llevat que el nombre d'aquests i/o el de perceptors de la renda activa d'inserció registrats aconsellen qualsevol altra quantitat superior a 60; fixarà igualment el nombre d'insercions laborals previstes, i incorporarà, si és el cas, les condicions, obligacions i determinacions accessòries a què ha de subjectar-se el beneficiari d'aquestes, amb notificació als interessats en els termes que preveu l'article 58 de la Llei 30/92, abans mencionada.  
6. Juntament amb la resolució de concessió es podrà lliurar el pagament de la bestreta prevista en l'article 11.1 de la present ordre, sempre que l'entitat beneficiària haja aportat, si és el cas, la garantia prevista en l'esmentat article.  
7. Les resolucions que dicte el/la director/a general del SERVEF esgoten la via administrativa, i contra aquestes els interessats podran interposar un recurs contenciós administratiu en el termini de dos mesos, a comptar des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que el va dictar en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, sense perjuí que els interessats puguen exercir-ne, si és el cas, qualsevol altre que consideren procedent. D'acord amb el que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, en el cas que l'interessat siga una administració local no es podran interposar recursos en via administrativa; no obstant això, podrà efectuar-se un requeriment previ en el termini de dos mesos a comptar des de l'endemà de la notificació de la resolució impugnada.  
8. Contra la desestimació per silenci administratiu, podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.  
Article 7. Criteris per a la concessió de les ajudes  
1. Es constituirà una Comissió de Valoració i Seguiment dels Plans que estarà formada per cinc membres amb la composició següent: president, el cap de l'Àrea de Foment d'Ocupació o persona en qui delegue, i quatre vocals: un per cada servici territorial de Foment d'Ocupació i un representant de l'Àrea de Foment d'Ocupació, que actuarà com a secretari.  
2. Aquesta Comissió avaluarà els projectes atenent els criteris de priorització següents:  
a) Característiques dels col·lectius de desocupats a atendre, tenint en compte les especials dificultats d'aquests, com ara exclosos socials, immigrants, discapacitats, entre d'altres.  
b) Grau de compromís adquirit per l'entitat sol·licitant per a la inserció laboral en el mercat de treball dels demandants a atendre.  
c) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació amb el suport de les administracions públiques.  
d) Recursos humans i materials adequats per a l'atenció dels col·lectius corresponents, com ara dotació d'equipament i instal·lacions del centre adequades al desenvolupament del projecte, currículum professional de les persones que seran contractades per a la gestió del projecte que calga subvencionar així com del personal propi de l'entitat que hi col·laborarà.  
e) Caràcter innovador del programa a desenvolupar.  
f) Major esforç inversor de l'entitat sol·licitant en el finançament total del programa, no valorant-se, a aquests efectes, un cofinançament inferior al 10% de la totalitat de la subvenció.  
g) El projecte presentat segons els aspectes detallats en la memòria explicativa regulada en aquesta ordre, amb especial referència a les accions previstes per als desocupats en els itineraris, així com els objectius d'inserció que es prevegen.  
h) L'àmbit geogràfic en què es desenvolupen les actuacions previstes en el projecte.  
3. Tramitats els expedients, seran remesos a la Comissió de Valoració i Seguiment que, atenent els criteris establits en el punt anterior, alçarà una acta en què es determinaran els projectes seleccionats, així com, l'import de l'ajuda que individualment s'haja proposat per a cada un.   
Quan l'import de la subvenció proposada siga inferior al que figura en la sol·licitud presentada, es podrà instar al beneficiari, la reformulació de la seua sol·licitud per a ajustar els compromisos i les condicions a la subvenció atorgable.   
4. La proposta d'atorgament serà notificada a l'entitat interessada, amb la finalitat que aquesta manifeste, mitjançant un document, la conformitat de l'entitat amb aquesta.   
Juntament amb la notificació de la proposta es podrà instar a l'entitat interessada perquè aporte la garantia prevista en l'article 11.1 de la present ordre.   
Una vegada rebut, es remetrà juntament amb tot el que actua a l'òrgan competent perquè dicte la resolució.  
Article 8. Resolució d'incidències  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació, per delegació de la directora general del SERVEF.   
2. L'entitat beneficiària haurà de comunicar al servici territorial de Foment corresponent, durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present ordre.  
Article 9. Obligacions dels beneficiaris  
Són obligacions del beneficiari, de conformitat amb el que disposa l'article 14 de la Llei General de Subvencions:  
a) Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen aquesta concessió.  
b) Presentar al SERVEF, al principi de cada trimestre natural, un informe sobre els resultats dels itineraris realitzats i dels contractes aconseguits.  
c) Complir les obligacions imposades per la legislació específica aplicable.  
d) Facilitar totes les dades i la informació, en qüestions relacionades amb les subvencions concedides, que li siguen requerides pel SERVEF, així com comunicar a aquesta les incidències i les variacions que es produïsquen amb relació a aquelles.  
e) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades, aquesta comunicació haurà d'efectuar-se així que es conega i, en tot cas, amb anterioritat a la justificació dels fons percebuts.  
f) Adoptar les mesures necessàries per a donar l'adequada publicitat del caràcter públic del finançament del programa.  
Article 10. Justificació de les subvencions  
1. La presentació de justificacions haurà de fer-la l'entitat beneficiària en el termini d'un mes des de la terminació del projecte subvencionat.  
L'entitat haurà de presentar: una relació dels demandants d'ocupació atesos i els inserits, identificats com cal, per a realitzar les comprovacions necessàries a l'efecte del còmput d'inserció; una fitxa de control d'accions firmada per cada un dels desocupats participants, en la qual s'acredite la seua presència en les distintes activitats del projecte; i un document en imprés normalitzat firmat pel treballador i l'entitat beneficiària que acreditarà que s'ha realitzat la contractació del desocupat en els termes establits en aquesta ordre, així com la còpia compulsada dels contractes comunicats com cal al centre SERVEF o còpia del contracte firmat per les parts juntament amb el justificant de la comunicació telemàtica al SERVEF, i alta del treballador en la Seguretat Social que justifiquen el compliment d'objectius objecte de subvenció.   
Així mateix, hauran de presentar compte justificatiu en què, sota la responsabilitat del declarant, s'inclourà una declaració de les activitats realitzades que han sigut finançades amb la subvenció i el cost, amb el desglossament de cada una de les despeses incorregudes. El resum de despeses, d'acord amb els conceptes i límits establits en l'article 11.3 d'aquesta ordre, s'aportarà igualment a través de l'aplicació informàtica SIDEC i seran acreditades mitjançant les corresponents factures o rebuts de nòmina i butlletins de cotització a la Seguretat Social (TC1 i TC2) en el cas de les despeses salarials, amb els quals s'acompanyaran les transferències bancàries que acrediten l'efectivitat del pagament. La transferència bancària requerirà la presentació de justificant bancari acreditatiu del període a què fa referència el càrrec, càrrec en compte dels imports i la identificació del treballador en el cas de les despeses salarials. Els justificants originals presentats es marcaran amb una estampilla, en què s'indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.  
2. En tot cas, les quantitats no gastades o no justificades seran tornades, juntament amb els interessos de demora corresponents des del moment del pagament de la subvenció, en el termini d'un mes des de la justificació de la subvenció.   
3. La justificació de la subvenció es regirà pel que disposa l'article 30 de la Llei 38/2003, de 17 de novembre, General de Subvencions. D'acord amb el que preveu l'article 19.5 d'aquesta, els rendiments financers que es generen per fons lliurats als beneficiaris, no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
4. El beneficiari haurà d'elaborar una memòria final en què es resumisquen totes les activitats realitzades en el projecte, en la qual es faça constar un informe individualitzat de la participació de cada desocupat en l'itinerari d'inserció.  
Article 11. Liquidació de les subvencions  
1. Es podran lliurar bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991. Podrà anticipar-se fins al 100% del total de la subvenció aprovada, amb l'acreditació prèvia fefaent d'estar al corrent de les obligacions tributàries i amb la Seguretat Social i la presentació prèvia de garantia mitjançant efectiu, valors o aval bancari posats a disposició de la Conselleria d'Economia, Hisenda i Ocupació, per l'import de la bestreta.   
La garantia requerida en virtut del que disposa l'article 47 bis, apartat 3, lletra E del Text Refós de la Llei d'Hisenda Pública de la Generalitat Valenciana, serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquests efectes, la directora general del SERVEF expedirà el certificat que així ho acredite i resoldrà sobre l'alçament de l'aval.  
Les entitats beneficiàries d'aquestes ajudes que acrediten haver participat com a promotors de programes gestionats pels Servicis Públics d'Ocupació, almenys durant tres anys, podran quedar exemptes d'aportar, amb caràcter previ a la percepció de la bestreta, els avals o les garanties esmentats en el paràgraf anterior.  
2. En els supòsits en què l'abonament de la subvenció s'efectue mitjançant pagaments anticipats, i sempre que el beneficiari siga una persona física o una persona jurídica subjecta al dret privat, incloses expressament les fundacions i les entitats sense ànim de lucre, que no tinguen el caràcter d'administracions públiques a què es refereix l'article 3 de la Llei 38/2003, de 17 de novembre, General de Subvencions, per a garantir la comptabilitat separada de la resta d'operacions de l'activitat del beneficiari de la subvenció, aquest queda obligat a la identificació en compte comptable separat de tots els ingressos i les despeses referits a operacions d'afectació de la subvenció a la finalitat de la seua concessió. A aquests efectes haurà de disposar d'un compte bancari específic al qual es transferirà, amb la comunicació prèvia del número d'aquest compte al SERVEF, l'import total o parcial de la subvenció concedida, tot això sense perjuí de l'obligació de justificació de les subvencions d'acord amb el que s'estableix en la present ordre i en la Llei General de Subvencions.  
3. La subvenció concedida es destinarà a finançar la despesa aprovada. Es consideraran elegibles amb les limitacions que a continuació s'especifiquen, les despeses següents:  
a) Despeses salarials (nòmines i assegurances socials) del personal tècnic i de suport propi o contractat específicament per al desenvolupament del projecte, amb el límit màxim de 2.100 euros mensuals per al personal tècnic i 1.500 euros per al personal de suport.  
b) Despeses de dietes i desplaçaments d'aquest personal, i dels demandants que participen en el pla, amb un límit del 5% del cost total aprovat del projecte.  
c) Despeses derivades de la contractació de mitjans externs dirigits a la formació dels desocupats participants en el pla, així com les pòlisses d'assegurances per a la formació tècnica i pràctiques ocupacionals d'aquests en cas necessari, que no podran superar el 5% del cost total aprovat del projecte; s'haurà d'acompanyar, en aquest cas, amb documentació suficient de l'acord o del contracte subscrit entre l'empresa i l'entitat promotora del projecte.  
d) Despeses generals, materials i tècniques, amb el límit del 25% del cost total del projecte. Aquestes despeses inclouen les següents:  
· Despeses d'execució de material tècnic (guies, documentació per al participant?) i d'execució en material d'oficina.  
· Despeses corrents: aigua, electricitat, telèfon, arrendaments, manteniment, comunicacions, neteja, etc.  
4. La liquidació final de la subvenció concedida s'efectuarà en funció del compliment dels objectius d'inserció determinats en la resolució de concessió, d'acord amb els imports establits en l'article 3 de la present ordre. No obstant això, els imports es reduiran en un 25% quan l'entitat promotora acredite un percentatge d'insercions igual o inferior al 50% de les insercions previstes en la resolució de concessió; en el cas que s'acredite un percentatge d'insercions igual o inferior al 25%, els imports establits en l'article 3 de l'ordre es reduiran en un 75%.  
5. Els directors territorials d'Ocupació del SERVEF, per delegació de la directora general del SERVEF, seran els competents per al reconeixement de l'obligació i la proposta de pagament de l'ajuda concedida.  
Article 12. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003, de 17 de novembre, General de Subvencions i de conformitat amb el que estableixen els articles 91, 92 i 93 del Reial Decret 887/2006, que la desplega.   
En el cas d'incompliments parcials l'òrgan competent determinarà la quantitat a reintegrar pel beneficiari que respondrà al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Seguiment i control de les ajudes  
1. Correspondrà a la directora general del SERVEF, o òrgan en què delegue, dur a terme la funció de control de les subvencions concedides, així com l'avaluació i el seguiment del present programa, en col·laboració amb la Comissió de Valoració i Seguiment dels Plans prevista en l'article 7.1 de la present ordre.   
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que siga procedent amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer de la Intervenció General. A aquests efectes haurà de disposar dels llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 14. Incompatibilitats i exclusions  
1. Les ajudes a les entitats a l'empara del pla d'ocupació previst en la present ordre són incompatibles amb qualsevol altra ajuda de foment d'ocupació que tinguen el mateix objecte.  
2. Per la seua mateixa naturalesa, no tindran la consideració d'insercions les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries. Tampoc tindran la consideració d'inserció a l'efecte del que disposa l'article 3 de la present ordre les contractacions dels participants en el pla integral d'ocupació que duga a terme l'entitat promotora.   
3. De conformitat amb el que disposa l'article 10 del Reial Decret 1369/2006, de 24 de novembre, pel qual es regula el programa de renda activa d'inserció per a desocupats amb especials necessitats econòmiques i dificultat per a trobar ocupació, la renda activa d'inserció serà incompatible amb la realització simultània de treball per compte propi o per compte d'altri a temps complet, sense perjuí de percebre l'ajuda prevista en l'article 6 d'aquest reial decret.  
DISPOSICIONS ADDICIONALS  
Primera  
Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per aquesta, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu reglament de desplegament.   
Segona  
Les ajudes regulades en la present ordre es finançaran a càrrec del capítol IV subprograma 322.51 "Foment de l'Ocupació" codi línia T5605000 per un import màxim de 3.000.000 Euros.  
Tercera  
Els impresos normalitzats als quals s'al·ludeix en la present ordre es troben a disposició de les entitats sol·licitants en l'adreça d'Internet: "http://www.servef.es/, així com en les direccions territorials d'Ocupació del SERVEF.  
Quarta  
En el cas que els documents exigits ja estigueren en poder de qualsevol òrgan de l'administració de la Generalitat, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document amb anterioritat a la formulació de la proposta de resolució.  
Cinquena  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats a desenvolupar, els programes i objectius que es perseguisquen, les ajudes a concedir i les altres condicions necessàries per a l'execució, de conformitat amb el que preveu la present ordre de convocatòria.  
DISPOSICIONS FINALS  
Primera  
Es faculta el/la director/a general del SERVEF per a dictar les instruccions i adoptar les mesures que considere oportunes per al desplegament i l'aplicació de la present ordre, i es delega en ell/a la competència per a l'ampliació dels terminis de presentació d'instàncies i justificacions, quan es considere aconsellable per al desplegament i l'execució d'aquesta ordre, com amb caràcter excepcional, quan concórreguen circumstàncies motivades com cal que impossibiliten la presentació de la justificació en els terminis assenyalats.   
Segona   
La present ordre entrarà en vigor l'endemà de la publicació en el Diari Oficial de la Comunitat Valenciana.  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que ha dictat la present disposició en el termini d'un mes a comptar des de l'endemà de la publicació, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.  
València, 2 d'abril de 2007  
El conseller d'Economia, Hisenda i Ocupació  
GERARDO CAMPS DEVESA